**Litteraturhuset** er et nasjonalt aktivitets- og kulturhus med fokus på litteratur og bøker. Det ble åpnet i 2007 og ligger i strøket bak Slottet ved Slottsparken i Oslo. Litteraturhuset er drevet av Stiftelsen Litteraturhuset, som er opprettet av Fritt Ord. Stiftelsen er uavhengig og ikke-kommersiell og har som formål å formidle og vekke interesse for litteratur og lesning.

Stiftelsen og virksomheten
--------------------------

Publikum i Litteraturhusets hovedsal «Wergeland» under et dialogmøte om imamers samfunnsansvar 2009.
Litteraturhuset åpnet 5. oktober 2007. I 2008 var besøkstallet cirka 240 000, derav rundt 70 000 på noen av de 700 arrangementene.[]

*Literaturhaus Hamburger* i Hamburg, et av flere litteraturhus i Tyskland som inspirerte til opprettelsen av Litteraturhuset.  Foto: Claus-Joachim Dickow 
Huset er inspirert av en tysk tradisjon for *Freie Literaturhaus*, som det finnes mange av i Tyskland, blant annet i Berlin, München, Hamburg, Stuttgart og Köln.[] Litteraturhuset i Oslo er med sine 3 500 m2 og høye besøkstall det største litteraturhuset i Europa.

Litteraturhuset ble fra 2006 til 2014 ledet av Aslak Sira Myhre, fra 2014 til 2019 av Andreas Wiese, og fra 2019 av Susanne Kaluza.

Anne Carine Tanum var styrets leder fra opprettelsen. Per januar 2022 var Marianne Johnsen styreleder i stiftelsen.

### Styret per januar 2022

* Marianne Johnsen (styreleder)
* Anne Marit Godal
* Ida Jackson
* Ruth Lillegraven
* Marianne Marthinsen
* Zeshan Shakar
* Harald Stanghelle

### Drift

Litteraturhuset åpnet i 2007. Bygningen i Wergelandsveien 29 er Oslos gamle lærerskole, og stiftelsen leier hele huset. Bygget rommer auditorier, møtesaler og mindre konferanserom. I første etasje fremleier stiftelsen ut lokaler til en bokhandel og et spisested. Loftet er innredet med arbeidsplasser for forfattere og andre skribenter. Det er også etablert en egen forfatterleilighet til bruk for besøkende fra andre land. Huset rommer også forskjellige foreninger som Norsk PEN, Norsk forfattersentrum og Norsk Tidsskriftforening.

### Økonomi

Stiftelsen Litteraturhuset hadde i 2008 en omsetning på litt over 18 millioner NOK. Det har fra opprettelsen vært en forutsetning for Institusjonen Fritt Ord at huset ikke skulle være et kommersielt foretak.

Erna Solbergs regjering foreslo i sitt statsbudsjett 2014 for første gang et driftstilskudd til stiftelsen på tre millioner kroner.

Historikk
---------

Utdypende artikkel: Wergelandsveien 29

Litteraturhuset har adresse Wergelandsveien 29, like ved Slottsparken og Kunstnernes Hus i krysset Parkveien og Wergelandsveien. 

Indremisjonen førte opp bygningen og drev Oslo lærerskole fra 1932. Skolen ble senere fusjonert med den offentlige lærerskolen på Sagene som i sin tur ble en del av Høgskolen i Oslo. 

Bygningen var eid av Entra ASA til 2017, da den ble solgt til Institusjonen Fritt Ord, som hadde tatt initiativet til å opprette 
Stiftelsen Litteraturhuset i 2006. Fritt Ord finansierte en omfattende ombygging av huset før det ble åpnet som Litteraturhus i 2007. Askim og Lannto arkitekter i Oslo sto for ombyggingen. I april 2008 fikk Litteraturhuset Fortidsminneforeningens Kulturvernpris for å ha klart å gi en gammel bygning et nytt og spennende innhold, og samtidig ta bevaringshensyn.

Litteraturhuset er innvendig dekorert med flere kunstverk og utsmykninger, blant annet en stor veggtegning med kartikaturportretter av norske samtidsforfattere, laget av Steffen Kverneland.

Bygningen ble fredet i 2013.

Bilder
------

* Jurist Anine Kierulf på LitteraturhusetJurist Anine Kierulf på Litteraturhuset
* Redaktør Kristoffer Egeberg i Faktisk.no på LitteraturhusetRedaktør Kristoffer Egeberg i Faktisk.no på Litteraturhuset
* 
*

Se også
-------

* Litteraturhuset i Bergen (LitthusBergen), åpnet 2013
* Litteraturhuset i Fredrikstad, åpnet 2013
* Litteraturhus Lillehammer, åpnet 2012
* Litteraturhuset i Skien
* Litteraturhuset i Trondheim, åpnet 2016

Referanser
----------

1. ↑  Stiftelsen Litteraturhusets årsmelding 2008
2. ↑  *Andreas Wiese slutter som daglig leder ved Litteraturhuset*. vol.no, 9.11.2018. Besøkt 6. september 2019.
3. ↑  *Susanne Kaluza skal lede Litteraturhuset i Oslo*. Dagsavisen.no, 28. februar 2019. Besøkt 6. september 2019.
4. ↑  «Styret». *Litteraturhuset*. Arkivert fra originalen 7. juli 2022. Besøkt 10. mai 2022.
5. ↑  «Om Litteraturhuset - Litteraturhuset». *litteraturhuset.no*. Arkivert fra originalen 8. januar 2017. Besøkt 7. januar 2017.
6. ↑  «Om Litteraturhuset - Litteraturhuset». *litteraturhuset.no*. Arkivert fra originalen 8. januar 2017. Besøkt 7. januar 2017. «I fyrste etasje ligg bokhandel, kafé og hovudscena vår, Wergeland. Vidare opp i etasjane har vi fem scener og rom for samtale, debatt og formidling. Ei eiga avdeling er sett av til arbeid med barn og ungdom. Loftet er reservert for forfattarar og skribentar som treng ein arbeidsplass og ein møtestad i Oslo sentrum. Huset har òg ei eiga forfattarleilegheit for utanlandske forfattarar og intellektuelle.»
7. ↑  «Statsbudsjettet 2014». *www.statsbudsjettet.no*. Arkivert fra originalen 2. september 2016. Besøkt 7. januar 2017. «Regjeringen foreslår et driftstilskudd til Stiftelsen Litteraturhuset i Oslo på 3 millioner kroner.»
8. ↑  *Aften*, 8. april 2008, s. 4

Eksterne lenker
---------------

* (no) Offisielt nettsted Rediger på Wikidata

* (en) Litteraturhuset – kategori av bilder, video eller lyd på Commons Rediger på Wikidata
* Entra eiendoms nettside om bygningen
* (no) «Litteraturhuset i Oslo». *Kulturminnesøk*. Riksantikvaren – Direktoratet for kulturminneforvaltning.

Portaler: Litteratur | Kunst

|  |  |
| --- | --- |
| Oppslagsverk/autoritetsdata | Oslo Byleksikon **·** Riksantikvaren kulturminne
 |